Horné Zelenice

Horné Zelenice je obec na Slovensku v okrese Hlohovec. 

V minulosti sa obec nazývala: Zela /1244/, Zeuldwar /1332/, Zela Pentechfala /1440/ , neskôr iba Zelenice.

V obci je rímskokatolícky, pôvodne románsky kostol sv. Martina z druhej štvrtiny 13. storočia (zachovala sa len veža) a evanjelický , neskorobarokový kostol postavený v roku 1792, ktorý bol prestavaný v 19.storočí. Jeho veža je z roku 1803. Obec bola v minulosti poľnohospodárska usadlosť známa aj pestovaním vínnej révy. 

Hornozelenický ev.v.farár Karol Adamiš v roku 1848 pochoval v neďalekom Šulekove dvoch hurbanovských dobrovoľníkov Viliama Šuleka a Karola Holubyho.

V roku 1928, na desiate výročie založenia prvej republiky, vysadili na mieste malého močiara pred evanjelickým kostolom stromy slobody. V tomto roku aj po celom Slovensku pribúdali stovky stromov slobody, vyrastali aj jubilejné háje na oslavu vzniku Československa. Na tomto mieste v obci postavili  Pamätník česko-slovenskej vzájomnosti, ktorý v rokoch druhej svetovej vojny miestni ľudáci zbúrali. V období socializmu na jeho ruinách "svietila" červená plechová hviezda. Pozostatky z neho dodnes ležia v parku pred evanjelickým kostolom a v priľahlej priekope pri cintoríne.

Podľa záznamu notára Malého, bol 1.3.1924 v obci založený Dobrovoľný hasičský zbor. Kroniku hasičského zboru viedol  niekoľko desiatok rokov menovaný notár Malý, ktorý v obci pôsobil. Kroniky sú uložené na Obecnom úrade Horné Zelenice, posledný záznam je z roku 1969.

V roku 1935 vzniklo v Horných Zeleniciach Pasienkové spoločenstvo, ktoré malo 117 členov s celkovým počtom 8128 podielov. V tridsiatych rokoch bolo založené Potravinové družstvo s vlastnou budovou /terajší Kultúrny dom / a pálenicou. V roku 1935 bola v obci vybudovaná aj  miestna Hasičská stanica. 

Začiatkom päťdesiatych rokov dvadsiateho storočia bolo v obci založené poľnohospodárske družstvo. 20.VIII.1952 boli z neho "pre zlé hospodárske výsledky" vylúčení tzv. dedinskí boháči - J.Ondrejička, J.Repka,J. Synak a Ľ. Jurčo /zdroj publikácia Premeny/. Ich majetok, t.j. živý a mŕtvy inventár, však družstvo zhabalo a ponechalo si ho. Po ožobračení tieto rodiny po celé roky nechali žiť komunisti bez nároku na akéhokoľvek sociálne zaopatrenie /bez starobného, resp.sociálneho dôchodku/. Miestni komunisti Ľudovítovi Jurčovi zabavili aj jeho dom a umiestnili v ňom predajňu a pekáreň Jednoty, ktorý postupne úplne zdevastovali a potom ako si Jednota koncom šesťdesiatych rokov postavila nový objekt, ponechali ho svojmu osudu.  Za neplnenie povinnosti predpísaného kontingentu bol Ľudovít Jurčo dokonca odsúdený Okresným národným výborom v Hlohovci /Tr.169/1950, Trestný rozkaz zo dňa 7.mája 1951/. Títo ľudia neboli rehabilitovaní a nikto sa im, ani ich rodinám, neospravedlnil. Družstvo v Horných Zeleniciach sa neskôr zlúčilo s PD Dolné Zelenice a Siladice do JRD Marka Čulena so sídlom v Siladiciach.

V Horných Zeleniciach sa narodil v roku 1804 spisovateľ, prekladateľ a zberateľ Imrich Lauček /zomrel v Tisovci v roku 1881/, 2.októbra 1923 sa tu narodila Anna Bartková r. Jurčová, ktorá publikovala básne pod pseudonymom Anna Zelenická /neskôr žila v Bratislave, kde aj  v roku 2007 zomrela a je pochovaná na cintoríne v Slávičom údolí - sektor XIII/.

Referencie

Iné projekty

Externé odkazy 
 
 www.apsida.sk - profil románskeho kostola
 publikácia Premeny JRD Marka Čulena Siladice 1952-1982

 
Obce okresu Hlohovec